
Merknad til Plan 202413 - Detaljregulering for Sandnes idrettspark

Vedtatt i styremøte i Sandnes idrettsråd 26. august 2026:

Sandnes idrettsråd er fellesorgan for kommunens 69 idrettslag, og vårt fokus er at idrettslagene skal kunne tilby aktivitet til alle som ønsker å engasjere seg. Idrettsrådet har ved flere anledninger påpekt at mangel på idrettsanlegg begrenser mulighetene for barn /unge som ønsker å bli en del av idretten. Dette gjelder spesielt for innendørsidrettene.
Tilbakemeldingen vi har fått fra politisk og administrativt nivå er at noe kan løses gjennom bedre utnyttelse av de arealene som i dag er avsatt til idrettsformål.
Forslag til reguleringsplan for Sandnes idrettspark gir mulighet for å realisere nye anlegg som vil øke idrettsaktiviteten. Dette er viktig både for idrettslagene og for skolene i nærheten. 
Det utbyggingskonseptet som foreslås vil gi Sandnes en stor hall med publikumsfasiliteter og takhøyde som tilfredsstiller kravene til spill i øverste divisjon for håndball og volleyball. Dette er noe som de innendørs lagidrettene har ønsket seg lenge. I tillegg vil utbyggingen gi bedre muligheter for turn, kampsport, fotball,  innebandy, sykling, friidrett m.fl.
Idrettsrådet vil også peke på at det vil være betydelige synergieffekter av å samle mange idretter i idrettsparken. Samlokaliseringen vil legge til rette for gode klubbmiljøer, samt kompetanseutvikling på trener- og ledersiden. Dette vil ha positiv effekt både for idretten og for kommunens oppvekstmiljø. 

Det er gjennomført høringsmøte med berørte idrettslag, og planforslaget fikk entydig tilslutning. Idrettsrådet anbefaler derfor at forslag til reguleringsplan for Sandnes idrettspark godkjennes.


Sandnes, 31. august 2026


Paul Hetland
										Kåre Strand

